钦定古今图书集成/明伦汇编/官常典/第492卷 > 黑齿常之
## 钦定古今图书集成/明伦汇编/官常典/第492卷 > 黑齿常之

按《唐书》本传：“常之，百济西部人。长七尺馀，骁毅有谋
略，为百济达率兼风达郡将，犹唐刺史云。苏定方平
百济，常之以所部降。而定方囚老王，纵兵大掠，常之
惧，与左右酋长十馀人遁去，啸合逋亡，依任存山自
固，不旬日，归者三万。定方勒兵攻之，不克，常之遂复
二百馀城。龙朔中，高宗遣使招谕，乃诣刘仁轨降。累”
迁左领军员外将军、洋州刺史。仪凤三年，从李敬元、
刘审礼击吐蕃。审礼败，敬元欲引还，阻泥沟，兵不得
出。贼屯高压官军，常之夜率敢死士五百人掩其营，
杀掠数百人，贼酋跋地设弃军走。帝叹其才，擢左武
卫将军，检校左羽林军，赐金帛殊等。进为河源军副
使。调露中，吐蕃使赞婆等入寇，屯良非川。李敬元之
败，常之引精骑三千夜袭其军，斩首二千级，获羊马
数万，赞婆等单骑去。即拜河源道经略大使。因建言：
“河源当贼冲，宜增兵镇守，而运饟须广。”乃斥地置烽
七十所，垦田五千顷，岁收粟斛百馀万。由是食衍士
精，戍逻有备。永隆二年，赞婆营青海，常之驰掩其屯，
破之，悉烧粮廥，获羊马甲首不赀，诏书劳赐。凡莅军
七年，吐蕃憺畏，不敢盗边。封燕国公。垂拱中，突厥复
犯塞，常之率兵追击，至两井，忽与贼遇。贼骑三千方
擐甲，常之见其嚣，以二百骑突之，贼皆弃甲去。其暮，
贼大至，常之潜使人伐木列炬营中，若烽燧然。会风
起，贼疑救至，遂夜遁。久之，为燕然道大总管，与李多
祚、王元言等击突厥骨咄禄元珍于黄花堆，破之，追
奔四十里，贼溃归碛北。会左监门卫中郎将爨宝璧
欲穷追要功，诏与常之共计。宝璧独进，为卤所覆，举
军没，宝璧下吏诛，常之坐无功。会周兴等诬其与右
鹰扬将军赵怀节反，捕系诏狱，投缳死。常之御下有
恩，所乘马为士所棰，或请罪之，答曰：“何遽以私马鞭
官兵乎？”前后赏赐，分麾下无留赀。及死，人皆哀其枉。